Lorentz N. Kvam

Lorentz Normann Kvam (1891–1947) var en norsk høyesterettsadvokat og forfatter.

Han er antagelig mest kjent i dag for romanen Den forsvundne pølsemaker (1919), som han ga ut under psevdonymet Rocambole Pedersen, og som også var forelegget til den populære filmen med samme tittel. Kvam benyttet også flere andre psevdonymer, som Espen Ask, Svein Dyre og Karl Borge. Under psevdonymet Lille Manasse ga han ut flere samlinger drikkeviser sammen med Erik Aall Flood, som for sitt vedkommende brukte psevdonymet Smuttan i denne sammenhengen.

Fra 1934 var Kvam forfatter på heltid. På 1930- og 1940-tallet utga Kvam flere såkalte politiromaner med den trauste politimannen J.J. Klæbo i hovedrollen.

Han vokste opp i Kabelvåg, Trondheim og Ålesund. Faren, Martin Kvam, var jurist og kommunepolitiker. Lorentz Kvam tok juridisk embedseksamen med laud i 1913 og fikk møterett for Høyesterett i 1920. Han etablerte sin egen advokatforretning i Kristiania, nå Oslo, i 1918. Han var ikke veldig politisk interessert, men hadde noen verv i Frisinnede Venstre.

Han giftet seg i 1917 med Marie Dietrichson (1891–1953). Datteren Else Marie Kvam (1918–1980) var gift med politiembetsmannen og dommeren Lars L'Abée-Lund.

 Bibliografi (i utvalg) 
 Den forsvundne pølsemaker, Oslo 1919
 Helan går: Bordsange og drikkeviser samlet av Smuttan og Lille Manasse, Oslo 1928
 Skaal, kamerater! Helan går II. Nye selskapsanger og bordviser samlet av Smuttan og Lille Manasse. Oslo 1934

 Referanser 

Kategori:Norske forfattere
Kategori:Norske advokater
Kategori:Lokalpolitikere i Oslo
Kategori:Lokalpolitikere fra Frisinnede Venstre
Kategori:Alumni fra Universitetet i Oslo
Kategori:Personer fra Vågan kommune